Publication: Magyar Közlöny
Issue: MK-2000-74 (Year: 2000, Number: 74)
Era: 1990-2004
Section: többször módosított 6/1997. (II. 6.) MKM rendeletben
Paragraph Index: 161

1. A munkavédelem országos programjáról szóló országgyűlési határozat-tervezet előterjesztése során a kormányzat képviselője rámutatott arra, hogy az előterjesztést — amely megalapozza a munkavédelem, munkaegészségügy hosszú távú fejlesztését — évekig tartó és konfliktusoktól sem mentes előkészítés előzte meg, amely végül is kompromisszumos eredménnyel zárult. Nagyra értékelte azt a tényt, hogy a dokumentumot az OMT Munkavédelmi Bizottsága konszenzussal fogadta el. Mind a munkaadói, mint a munkavállalói oldal támogatta az előterjesztésben foglaltakat, mert megítélésük szerint annak végrehajtása hozzájárulhat a ma még sok szempontból kifogásolható munkavédelmi helyzet javításához. Szükségesnek tartják, hogy lehetőleg a parlament őszi ülésszaka elé kerüljön az előterjesztés, annak érdekében, hogy a végrehajtással összefüggő költségvetési források már a 2001-es állami költségvetésben rendelkezésre álljanak. E tény mellett fontosnak tartották hangsúlyozni, hogy a program végrehajtása jelentősen hozzájárulhat az Európai Unió-s tagság e területen szükséges követelményeinek teljesítéséhez. A munkavállalói oldal javasolta, hogy a programban fogalmazódjék meg többek között az is, mely szerint a munkabiztonság és foglalkozás-egészségügy ellenőrzését végző hatóságok között javuljon a szervezeti együttműködés. A javaslatot az előterjesztő elfogadta. A munkavállalói oldal azon javaslatát, amely a munkavédelem állami tájékoztató rendszerének kialakítása helyett az állam által finanszírozott és az ellenőrző hatóságoktól független tájékoztatási rendszerének kialakítására vonatkozott, az előterjesztő — hatékonysági szempontokra hivatkozva — nem fogadta el és a munkaadói oldal sem támogatta. A munkavállalói oldal kompromisszumkészségének bizonyítására — valamint arra, hogy a garanciális elemek kimunkálására a végrehajtási rendeletek során kerül sor — e javaslatát visszavonta. A munkaadói oldal egyetértett az előterjesztésben szereplő önálló balesetbiztosítási ág létrehozására vonatkozó kormányzati javaslattal, de csak oly módon, ha az nem 2000/74. szám növeli az élőmunka költségeit, valamint a létrehozása és működése során biztosított a szociális partnerek aktív közreműködése.

Source: https://magyarkozlony.hu/hivatalos-lapok/3d031cc74bf5db6eeebfe35efd18cdc741d5e599/dokumentumok/72498ba73ca5593b5cf8be5ec9bf32cb313068bc/letoltes